Diari Oficial de la Generalitat Valenciana


Sumari del DOGV 9697, del 04-10-2023 (2023/9940)

RESOLUCIÓ de 15 de setembre de 2023, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic de la modificació puntual del PGOU de València - Entorn de l'Alqueria de Serra. Expedient 97/9960-XMP.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9697

Data del DOGV
:   04-10-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/9940


Data del document
:   15-09-2023

Organisme emissor


Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 15 de setembre de 2023, de la Direcció General d'Urbanisme, Paisatge i Avaluació Ambiental, per la qual s'ordena la publicació de l'informe ambiental i territorial estratègic de la modificació puntual del PGOU de València - Entorn de l'Alqueria de Serra. Expedient 97/9767-WGO. [2023/9940]  
De conformitat amb l'article 53.7 del Decret legislatiu 1/2021, de 18 de juny, del Consell d'aprovació del text refós de la Llei d'ordenació del territori, urbanisme i paisatge, el qual estableix la publicació en el Diari Oficial de la Generalitat Valenciana de l'informe ambiental i territorial estratègic, resolc:  
  
Únic  
Publicar en el Diari Oficial de la Generalitat Valenciana l'informe ambiental i territorial estratègic corresponent a l'expedient 97/8414-IUU València.  
  
«Informe ambiental i territorial estratègic  
Tràmit: Avaluació ambiental de la modificació puntual del PGOU de València - Entorn de l'Alqueria de Serra.  
Promotor: Ajuntament de València.  
Autoritat substantiva: Comissió Territorial d'Urbanisme de València.  
Localització: València.  
Expedient: 97-2019-EAE.  
La Comissió d'Avaluació Ambiental, en la sessió del 8 d'abril de 2021, va adoptar el següent:  
Acord:  
Vista la proposta d'informe ambiental i territorial estratègic de la modificació puntual del PGOU de València - Entorn de l'Alqueria de Serra, en els termes següents:  
En data 21 de novembre de 2019, ha entrat en el Servei d'Avaluació Ambiental Estratègica de la Direcció General de Medi Natural i Avaluació Ambiental, una sol·licitud d'inici de l'avaluació ambiental i territorial estratègica de la modificació puntual del PGOU de València Entorn de l'Alqueria de Serra del municipi de València, d'acord amb la Llei 5/2014, de 25 de juliol, del Consell, d'ordenació del territori, urbanisme i paisatge (LOTUP).  
1. Documentació presentada  
El Servei Territorial d'Urbanisme de València, el 21 de novembre de 2019, remet la documentació de la modificació puntual del PGOU - Entorn de l'Alqueria de Serra de València, i adjunta la sol·licitud d'inici del procediment d'avaluació ambiental d'aquesta.  
La documentació, de data de redacció juliol de 2019, consta de:  
1. Document inicial estratègic (DIE)  
2. Annexos:  
• Annex 0. Plànols d'alternatives, Alt-0, Alt-1, Alt-2  
• Annex 1. Esborrany de la MP del PGOU de València «Entorn de l'Alqueria de Serra»  
• Annex 2. Estudi d'integració paisatgística  
• Annex 3. Estudi de mobilitat  
• Annex 4. Estudi acústic  
• Annex 5. Projecte bàsic d'urbanització  
• Annex 6. Coordinació de serveis amb altres organismes  
• Annex 7. Fitxa del Catàleg de béns protegits de la Fàbrica El Prado  
  
• Annex 8. Fitxa del Catàleg de béns protegits de l'Alqueria de Serra  
  
El 27 de gener de 2020 es presenta un document de nova alternativa de proposta d'accessos del DIE i de l'esborrany de la MP del PGOU de València, Entorn de l'Alqueria de Serra, de data de 4 de desembre de 2019; i la documentació complementària a aquesta de data de redacció 9 de gener de 2020.  
  
2. Planejament vigent  
El planejament municipal vigent consisteix en un Pla general aprovat definitivament per la Resolució de 28 de desembre de 1988, del conseller d'Obres Públiques, Urbanisme i Transports, ratificat per l'Acord del Consell de 30 de desembre de 1988 (DOGV 16.01.1989). Actualment, està en procés de revisió i la memòria ambiental es va emetre el 6 de novembre de 2009 (expedient 52/1451 BRJ).  
Mitjançant la Resolució de 20 de febrer de 2015, de la Conselleria d'Infraestructures, Territori i Medi Ambient es va aprovar definitivament el Catàleg estructural de béns i espais protegits del municipi de València (BOP núm. 118 de 23.06.2015), en el qual s'inclouen, amb qualificació de bé de rellevància local (BRL) els immobles següents localitzats en l'àmbit de la present modificació:  
• L'Alqueria de Serra Fitxa 14-02-EPA  
• El Fumeral de l'antiga fàbrica El Prado Fitxa 14-01-EPE  
  
3. Descripció de la proposta de modificació puntual  
3.1. Àmbit. La modificació comprén la parcel·la de ref. cadastral 5713561CM1833V3815ZD de superfície 19.087 m² (segons DIE 19.250,93 m²), que confronta amb:  
- nord: camí de l'Alqueria de Serra  
- sud: cementeri de Benimaclet  
- est: avinguda de Catalunya (autovia V-21)  
- oest: camí de les Fonts (Ronda nord)  
La parcel·la està actualment classificada com a sòl urbà i qualificada d'indústries i magatzems, àrees i enclavaments industrials (IND-1); i es regula en el capítol 7é del títol 5é de les normes urbanístiques del PGOU: articles 6.52 i següents.  
La parcel·la objecte de la modificació manté la classificació com a sòl urbà en diferents instruments d'ordenació tramitats per l'Ajuntament de València amb posterioritat a l'aprovació del PGOU-1988: Revisió simplificada del PGOU (expediente 52/4637-DVH) (passa a qualificació terciària) i homologació sectorial del planejament vigent en l'àmbit del sòl urbà de la ciutat central (Zona primària urbanitzada residencial).  
  
3.2. Objecte. L'objecte de la modificació és possibilitar la construcció d'una residència d'estudiants en una parcel·la, actualment qualificada de sòl urbà d'ús industrial, localitzada al costat del cementeri de Benimaclet, a l'entrada de València des de la V-21.  
La modificació es concreta en els objectius particulars següents:  
1) «Canvi d'ús de la parcel·la amb referència cadastral 5636232UO0149U9009MM que passa de l'actual ús industrial a un ús residencial comunitari (Rcm), dotacional educatiu (Ded) i sociocultural (Dsc).  
2) Prohibició expressa de l'ús residencial unifamiliar i plurifamiliar en la parcel·la.  
3) Reducció significativa de l'edificabilitat permesa actualment pel planejament vigent en la parcel·la el que comportarà una reducció sensible del volum de les edificacions que es materialitzen a fi d'aconseguir una integració paisatgística adequada en l'àmbit en el qual es troba.  
  
4) Implantació de l'ús dotacional educatiu (Ded) i sociocultural (Dsc) en aproximadament el 20 % del total de l'edificabilitat.  
5) Adequació de l'accés al cementeri de Benimaclet dotant-lo d'unes condicions de seguretat viària adequades, creant voreres i possibilitant l'accés de vehicles d'emergència.  
6) Conservació i rehabilitació del fumeral existent en la parcel·la que persisteix de l'edificació industrial anterior.  
7) Rehabilitació arquitectònica, paisatgística i funcional de l'alqueria de Serra i el seu entorn, amb la inclusió del traçat històric del camí de Serra amb un acabat de terra millorada, reconstrucció de les séquies existents a la vora del camí i creació de dos punts d'observació del paisatge de l'horta.»  
3.3. Problemàtica i justificació. «La nova ordenació proposada es justifica en la millora urbanística, paisatgística i mediambiental que comporta en permetre l'erradicació d'unes instal·lacions industrials en desús i en estat d'abandó, situades al costat d'un dels principals accessos a la ciutat i en un entorn d'horta protegida, la qual cosa constitueix una anomalia urbanística i un anacronisme paisatgístic i mediambiental.»  
3.4. Alternatives. Es presenten 3 alternatives:  
Alternativa 0. «Consistiria a no modificar el planejament vigent i a no efectuar cap tipus d'actuació sobre la parcel·la, amb la qual cosa l'ús establit en la parcel·la continuaria sent disfuncional i es mantindria la possibilitat que s'edificara en el futur una nau industrial de gran mida sense coherència amb el teixit urbà lògic de l'àmbit.  
A més, cal assenyalar que si no s'actua, existeix el risc que es produïsca la pèrdua de l'element protegit en l'àmbit d'actuació, és a dir, el fumeral de l'antiga fàbrica així com de l'alqueria de Serra - que encara que es troben fora de l'àmbit d'actuació es pretén rehabilitar - ja que totes dues edificacions es troben en perill de col·lapse estructural.»  
  
Alternativa 1. «Consistiria a sol·licitar la llicència d'obres de manera immediata de conformitat amb el planejament vigent i materialitzar l'edificabilitat d'ús industrial d'aproximadament 45.600 m²t que permet l'actual PGOU de València en la parcel·la situada al C/ Alqueria de Serra, núm. 131, la qual cosa produiria un greu impacte paisatgístic i mediambiental.»  
Alternativa 2. (Triada). «Suposa la substitució de l'ús Industrial actualment assignat a la parcel·la per un ús residencial comunitari, dotacional educatiu i sociocultural que permeta l'edificació d'una residència d'estudiants, amb la millora consegüent de les condicions urbanístiques, ambientals i paisatgístiques respecte al planejament vigent.»  
  
3.5. Abast de la proposta. La modificació proposa:  
• La requalificació del sòl urbà industrial vigent a sòl urbà residencial.  
• Destinar el sòl a usos de caràcter terciari: residència d'estudiants universitaris i equipaments educatius i socioculturals complementaris.  
  
• La reducció de l'edificabilitat de la parcel·la industrial de 2,4 m²t/m²s a 1 m²t/m²s, es proposa materialitzar 5.500 m²t d'edificabilitat sota rasant (cota -2) per a albergar els usos complementaris.  
• L'adequació de l'accés al cementeri de Benimaclet en condicions de seguretat viària, amb la creació de voreres i possibilitant l'accés de vehicles. La solució d'accés proposada en el DIE, juliol de 2019, es modifica amb la presentació d'una nova alternativa.  
Inicialment es proposa millorar l'accés al cementeri i mantindre el traçat actual i crear una vorera annexa per als vianants, i adequar-lo per a possibilitar l'accés de vehicles d'emergència en condicions de seguretat. La vorera per als vianants de 3 metres d'amplària es dissenya adossada a la calçada pel marge que confronta amb l'horta.  
Posteriorment, es proposa que l'accés per a vianants es resolga executant una vorera de 3 metres al costat de la via Xurra, separada d'aquesta per un escocell d'1 metre d'amplària; i mantindre l'accés al cementeri, únicament per a vehicles, i ampliar la calçada; se suprimeix la vorera prevista al costat d'aquesta calçada en la versió inicial del traçat.  
Estudi d'alternatives  
Paràmetres urbanístics Alternativa 0 Alternativa 1 Alternativa 2  
Superfície de la parcel·la 19.250,93 m²  
IEB 2,4 m²t/m²s 2,4 m²t/m²s 1,00 m²t/m²s  
Edificabilitat m²t 46.202,32 m²t 46.202,32 m²t 19.000,00 m²t  
Ocupació de parcel·la 80 % 80 % 60 %  
Nre. de plantes II II V  
Alçària de cornisa 16,00 m 16,00 m 16,50 m  
Volum 212.800 m³ 212.800 m³ 68.000 m³  
  
  
\* Índex d'eficabilitat bruta  
\*\*Alternativa triada  
  
  
3.6. Infraestructura verda del territori. En el DIE, apartat 8. Diagnòstic de la situació del medi ambient i del territori abans de l'aplicació del pla en l'àmbit afectat, s'inclou el subapartat F08-Infraestructura verda- en el qual s'enumeren els elements presents en l'àmbit que tenen consideració d'infraestructura verda segons els criteris de caracterització establits en la LOTUP.  
3.7. Efectes previsibles sobre el medi ambient. Aquest apartat s'aborda en l'apartat 9 del DIE. S'identifiquen les accions susceptibles de generar impactes en el medi procedents de les fases de construcció i funcionament del projecte; s'identifiquen els factors mediambientals que es veurien afectats, i a partir de les accions i dels factors s'elabora una matriu de síntesi en la qual es defineix el caràcter de l'impacte generat tenint en compte si és positiu o negatiu, i si pot ser aquest compatible o lleu, moderat, sever o crític.  
Accions:  
En la fase de construcció, que podria estendre's durant 2 o 3 anys, les accions principals són: demolició i eliminació d'estructures, adequació de l'accés al complex, circulació de vehicles, generació de residus d'obra, edificació dels volums de la residència, plantació i execució dels espais lliures.  
En la fase de funcionament les accions susceptibles de generar efectes en l'entorn seran les següents: presència i trànsit de persones, abocament d'efluents, trànsit de vehicles de motor, generació de residus urbans-jardineria, presència de les edificacions i il·luminació de les instal·lacions.  
Factors:  
Els factors que es veurien afectats són els següents: atmosfera, crisi climàtica, contaminació atmosfèrica, acústica, lumínica, terra, sòl; erosió, compactació, topografia, aigua, recursos hídrics, qualitat de l'aigua, risc d'inundació, vegetació, espècies singulars, risc d'incendis, fauna, paisatge i patrimoni, recursos culturals, exposició visual, qualitat del paisatge-visualitat, afeccions, ordenació del territori, infraestructura verda, zones protegides, vies pecuàries, infraestructures, mobilitat en l'àrea i accessibilitat a la zona, energia i proveïment, aspectes socioeconòmics, ocupació, turisme i economia local.  
  
  
4. Consultes  
La Direcció General amb competència en avaluació ambiental, d'acord amb l'article 51.1 de la LOTUP, ha sotmés la documentació aportada a consulta a les administracions públiques afectades:  
  
  
  
Data de consulta Data d'informe Administració pública consultada  
06.02.2020 29.07.2020 Direcció Territorial de Política Territorial, Obres Públiques i Mobilitat. Servei Territorial d'Urbanisme de València. STU  
 26.02.2020 Conselleria de Política Territorial, Obres Públiques i Mobilitat. Subdirecció General d'Ordenació del Territori i Paisatge. ETCV - PATHV  
 28.12.2020 Conselleria de Política Territorial, Obres Públiques i Mobilitat. Subdirecció General d'Ordenació del Territori i Paisatge.   
Paisatge  
 04.11.2020 Conselleria de Política Territorial, Obres Públiques i Mobilitat. Subdirecció General d'Ordenació del Territori i Paisatge. PATRICOVA  
 27.07.2020 Conselleria de Política Territorial, Obres Públiques i Mobilitat. Direcció General d'Obres Públiques, Transports i Mobilitat Sostenible. Planificació  
 31.03.2021 Conselleria de Política Territorial, Obres Públiques i Mobilitat. Direcció General d'Obres Públiques, Transports i Mobilitat Sostenible. Mobilitat  
 08.07.2020 Conselleria d'Educació, Investigació, Cultura i Esport. Unitat d'Inspecció del Patrimoni Historicoartístic.  
 06.04.2020 Direcció Territorial d'Agricultura, Desenvolupament Rural, Emergència Climàtica i Transició Ecològica. Secció de Qualitat Ambiental. Acústica  
 27.02.2020 Conselleria de Sanitat Universal i Salut Pública. Direcció General de Salut Pública  
 07.09.2020 Ministeri de Transports, Mobilitat   
i Agenda Urbana. Direcció General de Carreteres  
  
  
Els informes rebuts es publiquen en el web http://www.agroambient.gva.es/va/web/evaluacion-ambiental/seguiment-d-expedients, en consulta d'expedients de plans, entrant província i triant el municipi.  
  
  
5. Identificació i valoració dels possibles efectes sobre el medi ambient  
Segons l'estipulat en l'article 46.3 de la LOTUP, l'òrgan ambiental i territorial determinarà, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat, en funció de l'existència d'efectes significatius sobre el medi ambient, amb la consulta prèvia a les administracions públiques afectades a les quals es refereixen els articles 48.d i 51.1 de la LOTUP.  
5.1. Paisatge. De conformitat amb el que s'estableix en l'article 6 de la LOTUP, el paisatge s'haurà d'integrar en la planificació territorial i urbanística, i haurà d'actuar com a criteri condicionant en la implantació d'usos, activitats i infraestructures, en la gestió i conservació d'espais naturals i en la conservació i posada en valor d'espais culturals.  
El Servei d'Infraestructura Verda i Paisatge, en data 28 de desembre de 2020, assenyala en l'informe que «la modificació proposada tindrà incidència en el paisatge, en tant que es modifiquen usos i paràmetres rellevants per a la configuració d'aquest i afecta elements rellevants de la infraestructura verda i elements de paisatge de valor alt o molt alt. Es localitza, a més, en una ubicació de visibilitat elevada i gran rellevància per tractar-se d'un dels principals accessos a la ciutat de València. Per això, resulta necessària l'elaboració d'un instrument de paisatge, que en el cas d'aquesta modificació puntual ha de ser un estudi d'integració paisatgística (EIP) d'acord amb l'annex II de la LOTUP.»  
Respecte al contingut de l'EIP presentat s'assenyalen una sèrie de qüestions que s'han esmenar prèviament a l'aprovació de la modificació; s'estableixen recomanacions en compliment de la Llei 5/2018 de l'Horta de València i del Pla d'acció territorial d'ordenació i dinamització de l'Horta de València, en el sentit d'evitar qualsevol tipus de pantalles en les infraestructures en l'àmbit de l'Horta de València, i s'hauran d'estudiar alternatives; i s'indica que, en tot cas, les mesures d'integració paisatgística han d'incloure's en la documentació normativa de la modificació puntual, com a condicions per al desenvolupament d'aquesta, «per a la qual cosa haurà de tindre una definició, escrita o gràfica, que en garantisca la implementació en els termes establits, en qualsevol alternativa d'ordenació detallada que puga preveure's.»  
5.2. Infraestructura verda. El Servei d'Infraestructura Verda i Paisatge, en data 28 de desembre de 2020, indica que «segons els articles 4.3 i 5.3 de la LOTUP, la modificació puntual delimitarà i regularà la infraestructura verda de l'àmbit i les seues connexions amb la infraestructura verda exterior del sector, que quedarà incorporada al Pla general amb l'aprovació de la primera.»  
5.3. Pla d'acció territorial d'ordenació i dinamització de l'Horta de València (PATHV). El PATHV aprovat pel Decret 219/2018, de 13 de gener, del Consell (DOGV 8448, 20.12.2018), té com a finalitat «establir una ordenació del territori en l'Horta de València que impulse l'activitat agropecuària, la protegisca i la recupere de manera activa com a espai d'acreditats valors agraris, mediambientals, paisatgístics, etnogràfics, històrics i culturals, els quals són determinants de la qualitat de vida de la ciutadania de l'àrea metropolitana de València. Amb aquesta finalitat, el Pla d'acció territorial regula de manera homogènia, coherent i ordenada els usos i activitats permesos en tot l'àmbit del Pla d'acció territorial que serveixen per a la consecució dels seus objectius.»  
  
La Subdirecció General d'Ordenació del Territori i Paisatge en data 26 de març de 2020 informa que l'àmbit de la modificació, a pesar de ser sòl urbà, és una zona altament vulnerable per ser confrontant amb horta protegida de grau 1, per la qual cosa l'ordenació que es propose haurà de complir: les directrius 51 i 52 de l'ETCV, les directrius 52 i 53 del PATHV, i l'article 20 de la Llei 5/2018 de l'Horta de València. Tot això amb la finalitat que l'actuació no altere un paisatge d'alt valor, i contribuïsca a la millora i gaudi de l'entorn.  
La redacció de la proposta haurà de tindre en compte les recomanacions indicades en l'informe, respecte a la localització i materialització de zones verdes i espais lliures, a les afeccions visuals, edificabilitat, alçària i tipologies que s'han d'adoptar, i a les condicions estètiques de l'edificació. Respecte als accessos s'hauran de complir: les directrius 52, 117 i següents de l'ETCV; les directrius 59 i següents del PATHV, i l'article 25 de la Llei 5/2018 de l'Horta de València.  
5.4. Ocupació racional i sostenible del sòl. ETCV. L'ETCV aprovada pel Decret 1/2011, de 13 de gener, del Consell (DOGV 6441, 19.01.2011) és l'instrument marc de l'ordenació del territori a la Comunitat Valenciana, i segons l'article 15.3 de la LOTUP els seus objectius i principis són vinculants, i s'incorporaran des del principi en l'avaluació ambiental i territorial dels plans amb incidència en el territori.  
  
La Subdirecció General d'Ordenació del Territori i Paisatge, en data 26 de març de 2020, assenyala en l'informe que el canvi d'ús proposat per la modificació no té incidència respecte a l'índex màxim d'ocupació de sòl previst en l'ETCV, ja que malgrat el canvi d'ús industrial a terciari, els dos usos s'inclouen dins del còmput de sòl destinat a activitats econòmiques.  
5.5. Risc d'inundació. PATRICOVA. El Servei d'Ordenació del Territori en data 3 de novembre de 2020, després d'analitzada la proposta indica que la modificació puntual no es troba afectada per risc d'inundació, d'acord amb les determinacions normatives del Pla d'acció territorial de caràcter sectorial sobre prevenció del risc d'inundació a la Comunitat Valenciana.  
5.6. Risc de contaminació acústica. El 6 d'abril de 2020, la Direcció Territorial de Medi Ambient indica en l'informe que l'estudi acústic presentat s'ajusta al contingut establit del Decret 104/2006, i que pot quedar garantit el compliment dels objectius de qualitat, sempre que:  
  
• Es duguen a terme les mesures correctores proposades en l'estudi (es recorda que aquestes són de compliment obligatori, que han d'incloure un pla de manteniment i especificar el responsable de l'aplicació d'aquest), i que en cas de no ser aquestes suficients, s'adopten mesures addicionals.  
• Si el soroll generat pels vials supera en més de 10 dB(A) els objectius de qualitat establits en l'article 53 de la Llei 7/2002, l'administració pública competent respecte a l'ordenació del sector haurà d'adoptar un pla de millora de la qualitat acústica.  
5.7. Riscos sobre la salut. El 27 de febrer de 2020, la Direcció General de Salut Pública i Addiccions informa, que en data 18 de novembre de 2019, es va emetre un informe (núm. expedient CR 3/19) en la tramitació de llicència ambiental per a instal·lació d'un crematori en el cementeri de Benimaclet (sense traslladar còpia d'aquest informe). Respecte a la implantació d'aquesta instal·lació en el cementeri s'indica que «hauran d'avaluar-se les interrelacions entre tots dos projectes i l'impacte potencial de la instal·lació funerària sobre la població afectada pels desenvolupaments urbanístics previstos segons les conclusions de l'informe de referència.»  
Es considera l'aternativa-2 com la més adequada, per propiciar la renovació i regeneració de l'enclavament, i implantar un ús més concorde amb l'àmbit; per rehabilitar i posar en valor béns de rellevància local; i per fomentar la mescla d'usos i posar en valor els valors de l'horta.  
  
S'indica textualment que «les potencials repercussions positives que tindrà sobre la salut i el benestar de la població estan d'acord amb el que s'estableix en el Pla de salut de la Comunitat Valenciana 2016-2020, que entre els seus principis inclou la salut en totes les polítiques, que implica que la salut està influenciada per les condicions socials i mediambientals en les quals transcorre la vida de les persones, per la qual cosa les actuacions urbanístiques han de tindre en compte les repercussions positives en la salut poblacional.»  
5.8. Infraestructures viàries. Carreteres de l'Estat. El 7 de setembre de 2020, la Demarcació de Carreteres de l'Estat a la Comunitat Valenciana emet un informe favorable sobre la modificació puntual del PGOU, i assenyala les condicions i prescripcions exigibles a l'actuació en matèria de servitud acústica:  
• La part normativa de la modificació haurà d'incloure el condicionant que, amb caràcter previ a l'atorgament de llicències d'edificació, es duguen a terme estudis de determinació dels nivells sonors esperables, i l'obligació, en cas de superar-se els llindars de la Llei del soroll, d'establir limitacions a l'edificabilitat o de disposar mitjans de protecció acústica (executats i conservats pels promotors dels desenvolupaments amb l'autorització prèvia del Ministeri).  
• Si els índexs d'immissió incompleixen els objectius de qualitat acústica no podran concedir-se llicències de construcció per a usos residencials, hospitalaris, educatius o culturals.  
L'execució de qualsevol tipus d'actuació que es trobe dins de les zones de protecció de les carreteres estatals quedarà regulada per la Llei 37/2015 de carreteres i el Reglament general de carreteres (RD 1812/1994).  
5.9. Infraestructures viàries. Direcció General d'Obres Públiques, Transports i Mobilitat Sostenible. El 27 de juliol de 2020, el Servei de Planificació assenyala en l'informe que la modificació és compatible amb la legislació sectorial de la seua competència; es considera l'alternativa 1 d'accessos (solució proposada en el DIE de juliol 2019) adequada des del punt de vista de seguretat viària i accessibilitat, així mateix, compleix els objectius proposats de millora de l'entorn i especialment la connexió per als vianants amb el cementeri de Benimaclet; no obstant això, ha de tindre's en compte la necessitat d'aparcament existent i el generat per la nova activitat.  
S'indica que l'alternativa 2 (solució proposada en la documentació complementària.01.2020) s'ha de descartar per l'afecció a la cicloruta CR-300, i perquè no resol l'accés per als vianants al cementeri. A més, la ubicació de l'accés per als vianants a la residència d'estudiants no es considera segur per confluir en aquest punt diversos vials.  
5.10. Mobilitat. El Servei de Mobilitat en l'informe de data 31 de març de 2021 indica que el disseny del camí hauria de fer-se amb unes condicions mínimes de seguretat per al vianant, en compliment de l'article 6 de la Llei 6/2011 de mobilitat de la Comunitat Valenciana.  
  
5.11 Patrimoni. El 8 de juliol de 2020 la Direcció Territorial d'Educació, Cultura i Esport indica en l'informe que s'ha d'actualitzar el contingut de la fitxa del Catàleg de proteccions del bé de rellevància local (BRL) Alqueria de Serra, respecte a l'ús que es pretén introduir. La modificació de la fitxa ha de sotmetre's a l'informe de la Conselleria d'Educació, Cultura i Esport, i el contingut d'aquest és vinculant.  
5.12. Urbanisme. El Servei Territorial d'Urbanisme el 29 de juliol de 2020 indica que de la proposta es podrien derivar efectes significatius en matèria de l'ordenació estructural. L'informe exposa que, una vegada revisat el document, sense perjudici de la solució definitivament adoptada, hauran de tindre's en compte una sèrie de qüestions en les fases posteriors de tramitació, entre les quals es troba:  
Haurà de justificar-se que la solució definitiva en matèria d'accessos respon als paràmetres de qualitat urbana de l'annex IV de la LOTUP, tenint en compte les afeccions i els usos condicionats per la legislació en matèria de carreteres i acústica en relació amb la V-21.  
5.13 Anàlisi i valoració de la proposta de modificació puntual del PGOU. A partir de la informació de la documentació presentada, el contingut dels informes emesos, les dades de la cartografia temàtica de la Generalitat i l'anàlisi realitzada en aquest apartat, es realitza la valoració de la proposta.  
Descripció. Es presenta una proposta de modificació del PGOU-88 de València amb:  
• L'objectiu principal de requalificar la parcel·la amb ref. cat. 7630302HK8877O5563KE de 19.250,93 m², que confronta amb el cementeri de Benimaclet, de sòl urbà industrial, classificació vigent, a sòl urbà residencial, comunitari, dotacional-educatiu i sociocultural.  
  
• Els objectius particulars del canvi d'ús:  
- possibilitar la implantació d'edificació destinada a residència d'estudiants  
- reduir l'edificabilitat permesa  
- incorporar nous usos dotacionals educatius i socioculturals  
- prohibir expressament l'ús residencial unifamiliar i plurifamiliar  
  
• Els objectius complementaris:  
- rehabilitació del fumeral de l'antiga instal·lació industrial, BRL en el Catàleg  
- posada en valor de l'alqueria de Serra, BRL en el Catàleg  
- rehabilitació del traçat històric del camí de Serra  
- intervenció de millora del camí del cementeri de Benimaclet, que donarà accés a la nova implantació terciària - residència d'estudiants.  
  
Anàlisi. Es proposa modificar la qualificació d'una parcel·la urbana d'ús industrial a fi de possibilitar la implantació de l'ús terciari de residència d'estudiants.  
La proposta s'alinea amb la voluntat de l'Ajuntament, manifestada en la tramitació successiva d'instruments d'ordenació, inclosa aquesta modificació, en els quals es manté la classificació de la parcel·la com a sòl urbà, però s'adapta la qualificació a un ús més d'acord amb la seua localització enclavada en sòl d'horta de protecció especial grau 6 Q-9, segons estableix el PATODHV.  
Respecte a la magnitud de la requalificació, i atés el destí de l'ús del sòl proposat, aquesta no té incidència respecte a l'índex màxim d'ocupació de sòl previst en l'ETCV, ja que malgrat el canvi d'ús industrial a terciari, tots dos usos s'inclouen dins del còmput de sòl destinat a activitats econòmiques, tal com indica la Subdirecció General d'Ordenació del Territori i Paisatge.  
Respecte a la localització singular de la parcel·la:  
1r La condició, recollida en el PATODHV, d'enclavament de sòl urbà en horta protegida considerada paisatge de molt alt valor, no fa inviable l'actuació, però condiciona l'ordenació i la vincula al compliment les determinacions de l'ETCV, de la Llei 5/2018 de l'Horta de València i del PATODHV.  
2n La contigüitat amb la V-21 imposa una important servitud acústica. Els mesuraments realitzats posen de manifest l'incompliment dels objectius de qualitat establits en la normativa per a un ús residencial (assimilable al proposat). Es proposen com a mesures correctores per al compliment dels objectius de qualitat acústica:  
- Pantalla acústica en la V-21.  
- Aïllament específic de la maquinària i elements estructurals dels edificis.  
- Espais verds entre l'edificació i la V-21.  
Respecte a aquestes mesures, cal recordar que, en compliment de la Llei de l'Horta i del PATODHV, ha d'evitar-se la instal·lació de qualsevol tipus de pantalles en les infraestructures en l'àmbit de l'Horta; i l'aïllament de la maquinària, si bé contribueix a reduir els nivells de soroll, no pot considerar-se com a mesura correctora dels nivells preexistents en l'àmbit.  
3r De la contigüitat amb el cementeri de Benimaclet, podria derivar-se incompatibilitat amb l'ús residencial, atés que es troba en tramitació la llicència ambiental per a la instal·lació d'un crematori, aspecte que haurà d'estudiar-se en la proposta.  
4t Es localitza en l'àmbit el BRL - Fumeral de l'antiga fàbrica El Prado, i confrontant el BRL - Alqueria de Serra, tots dos inclosos en el Catàleg estructural de béns i espais protegits del municipi de València, i en el Catàleg de béns i espais rurals protegits del PATODHV. La proposta s'ajusta a la norma general de protecció de l'article 9.2 de la Llei 4/1998 del patrimoni cultural valencià, que estableix que:  
  
«L'acció de les administracions públiques es dirigirà de manera especial a facilitar la incorporació dels béns del patrimoni cultural a usos actius i adequats a la seua naturalesa, com a mitjà de promoure l'interés social en la seua conservació i restauració.»  
5é Es proposen dues alternatives de connexió viària rodada i per als vianants en l'àmbit, i es busca minimitzar l'impacte sobre el sòl d'horta protegida.  
La primera opció planteja l'accés rodat i per als vianants a la nova residència a través del camí del Cementeri, ampliant la calçada i dotant el vial d'una vorera en la vora amb l'Horta. La segona opció proposa traslladar l'itinerari per als vianants al costat de la Via Xurra (CR-300), i destinar el camí del Cementeri únicament per al trànsit de vehicles.  
  
La segona opció no resol l'accés per als vianants al cementeri, i resol només parcialment l'accés a la nova zona residencial d'estudiants. No queda definit l'accés des de la plataforma de la vorera fins a aquesta zona residencial. Dels plànols es dedueix que per a accedir a la residència s'hauria d'habilitar un encreuament que envairia la Via Xurra, l'Horta i el camí municipal. Aquesta alternativa no resol l'accés al cementeri i no es considera adequada des del punt de vista de seguretat viària, per les possibles interferències de vianants i ciclistes, així com, els encreuaments necessaris dels vianants amb la infraestructura ciclista i posteriorment amb el camí. A més, pot comprometre la viabilitat de futures actuacions de millora (ampliacions, etc.)  
  
Valoració. Vist que el manteniment de la classificació del sòl vigent possibilitaria el desenvolupament d'una actuació industrial, en un àmbit qualificat pel PATODHV d'horta de protecció especial grau 0 C-2, es considera ambientalment acceptable el canvi de l'ús proposat per a la parcel·la, sempre que s'adopten les mesures tendents a minimitzar totes les afeccions presents en l'àmbit.  
1r. La proposta, per la seua localització en horta protegida i per l'elevada visibilitat de l'àmbit, té una important incidència en el paisatge. No obstant això, aquesta afecció no fa inviable l'actuació, però si que condiciona els termes de desenvolupament material d'aquesta, que hauran d'ajustar-se a les mesures d'integració que es deduïsquen de l'estudi d'integració paisatgística que s'elabore, en els termes establits en l'informe del Servei d'Infraestructura Verda i Paisatge.  
2n. La servitud acústica generada per la V-21 no fa inviable l'actuació, sempre que s'adopten els condicionants assenyalats per la Demarcació de Carreteres de l'Estat en la Comunitat Valenciana, de caràcter vinculant segons el seu informe.  
3r. Vist que es preveu completar els serveis del cementeri amb la instal·lació d'un crematori, fins que no s'avalue la interrelació entre aquest ús i el residencial, no es pot assegurar amb certitud que no es produïsquen afeccions sobre la població, extrem que haurà d'aclarir-se prèviament a l'aprovació de la modificació.  
4t. Vist que l'àmbit inclou dos béns de rellevància local, es considera positiu que la proposta en preveja la conservació, rehabilitació i incorporació a l'ús actiu.  
5é Respecte a les 2 alternatives de connexió viària rodada i per als vianants en l'àmbit; la primera opció és la més adequada des del punt de vista de la seguretat viària i per als vianants, és per això que la segona opció ha de descartar-se, segons l'informe del Servei de Planejament de la Direcció General d'Obres Públiques, Transports i Mobilitat.  
Vist que la proposta de modificació no té incidència en el consum de nou sòl; que es proposa la substitució de l'ús industrial pel terciari; que es redueix l'edificabilitat un 58,88 %; que l'actuació aborda la recuperació del patrimoni cultural del seu entorn, i que no presenta afecció per risc d'inundabilitat, i que les afeccions per servituds acústiques i paisatgístiques són corregibles mitjançant l'adopció de les corresponents mesures correctores consensuades amb les administracions sectorials competents corresponents; és per això que es considera suficient l'aplicació del procediment simplificat d'avaluació establit en els articles 57 i 58 de la LOTUP.  
  
6. Consideracions jurídiques  
L'Avaluació ambiental estratègica és l'instrument de prevenció, establit en la Directiva 2001/42/CE del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Aquesta directiva s'incorpora al dret intern espanyol mitjançant la Llei 21/2013, de 9 de desembre, d'avaluació ambiental, i al dret autonòmic mitjançant la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana (LOTUP).  
El Reial decret legislatiu 7/2015, de 30 d'octubre, pel qual s'aprova el text refós de la Llei de sòl i rehabilitació urbana, estableix en l'article 22 que els instruments d'ordenació territorial i urbanística estan sotmesos a avaluació ambiental de conformitat amb el que s'estableix en la legislació d'avaluació ambiental.  
  
7. Proposta d'acord  
D'acord amb el que s'estipula en l'article 46.3 de la LOTUP, l'òrgan ambiental i territorial determina, tenint en consideració els criteris de l'annex VIII, el sotmetiment al procediment d'avaluació ambiental i territorial ordinari o simplificat.  
Segons estableix l'article 51.2.b de la LOTUP, per considerar, d'acord amb els criteris de l'annex VIII d'aquesta llei, que la proposta de modificació puntual del PGOU de València no té incidència significativa en el model territorial vigent en el municipi, no és el marc de projectes sotmesos a l'avaluació d'impacte ambiental, no afecta elements del patrimoni natural, no produeix increment significatiu en el consum de recursos, no presenta risc d'inundació, i les afeccions detectades es poden reduir o esmenar, és per això que, tenint en consideració els informes emesos i l'avaluació realitzada, es pot concloure que el procediment d'avaluació ambiental simplificada és suficient per a determinar que la proposta de modificació no presentarà en els termes de la present resolució efectes significatius negatius sobre el medi ambient.  
  
D'acord amb el que s'ha exposat, es resol:  
Emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual del PGOU de València - Entorn de l'Alqueria de Serra, d'acord amb els criteris de l'annex VIII de la LOTUP, per no tindre efectes significatius negatius sobre el medi ambient, i correspon continuar la tramitació de la modificació d'acord amb la seua normativa sectorial, amb el compliment de les determinacions següents:  
  
1. Respecte a l'afecció paisatgística:  
• S'haurà de reelaborar l'estudi d'integració paisatgística amb el contingut indicat en l'informe del Servei d'Infraestructura Verda i Paisatge; prèviament a l'aprovació de la modificació s'haurà de sol·licitar un informe a aquest Servei, i incorporar, si és el cas, les determinacions que s'hi indiquen.  
• Ha d'evitar-se la instal·lació de qualsevol tipus de pantalles en les infraestructures, i el soterrament de séquies en l'àmbit de l'Horta de València.  
• En tot cas les mesures d'integració paisatgística han d'incloure's en la documentació.  
• En el document normatiu s'haurà de definir la infraestructura verda municipal i identificar, en particular, aquells elements que amb l'aprovació de la modificació formaran part d'aquesta; la proposta d'infraestructura verda s'haurà de sotmetre a l'informe de l'administració competent, i incorporar, si és el cas, les determinacions que aquesta indique.  
2. Respecte a l'afecció acústica:  
• S'haurà d'incloure en la part normativa de la modificació, que per a les noves construccions serà necessari que amb caràcter previ a l'atorgament de llicències d'edificació es duguen a terme estudis de determinació de nivells sonors esperables, així com l'obligació d'establir limitacions a l'edificabilitat o de disposar els mitjans de protecció acústica imprescindibles en cas de superar-se els llindars establits en la Llei 37/2003, de 17 de novembre, del soroll, i en el Reial decret 1367/2007, de 9 d'octubre, i si és el cas, en la normativa autonòmica o local.  
  
• L'estudi de soroll ha de contindre els mapes d'isòfones corresponents.  
• Els mitjans de protecció acústica necessaris seran executats i conservats a càrrec dels promotors dels desenvolupaments, amb l'autorització prèvia del Ministeri si afecten les zones de protecció del viari estatal.  
  
• No podran concedir-se noves llicències de construcció d'edificacions destinades a habitatges, usos hospitalaris, educatius o culturals si els índexs d'immissió mesurats o calculats incompleixen els objectius de qualitat acústica que siguen aplicables a les àrees acústiques corresponents.  
• Prèviament a l'aprovació de la modificació, s'haurà de sol·licitar un informe a la Demarcació de Carreteres de l'Estat a la Comunitat Valenciana, i incorporar, si és el cas, les determinacions que s'hi indiquen.  
3. Respecte a la salut pública:  
• L'Ajuntament, com a òrgan promotor, haurà de valorar i garantir la compatibilitat de l'ús proposat (residencial comunitari, dotacional educatiu i sociocultural) amb la de la instal·lació de crematori en el cementeri de Benimaclet, del qual s'està tramitant la llicència ambiental corresponent.  
4. Respecte a l'afecció patrimonial:  
• La fitxa de l'Alqueria de Serra haurà d'actualitzar l'ús que es pretén introduir en la fitxa del BRL existent corresponent. De la mateixa manera qualsevol modificació que patisquen els BRL afectats haurà de ser proposada com a modificació de la fitxa corresponent i s'haurà de sotmetre's a un informe vinculant de la Conselleria d'Educació, Cultura i Esport.  
5. En la proposta final s'hauran d'atendre les consideracions de l'informe del Servei Territorial d'Urbanisme de data 27 de juliol de 2020.  
Segons estableix l'article 51.7 de la LOTUP, l'informe ambiental i territorial estratègic perdrà la vigència i cessarà de produir dels efectes que li són propis si, una vegada publicat en el Diari Oficial de la Generalitat Valenciana no s'haguera aprovat la modificació puntual en el termini màxim de quatre anys des de la publicació. En tal cas, el promotor haurà d'iniciar novament el procediment d'avaluació ambiental i territorial estratègica simplificada de la modificació.  
  
  
Annex I - Imatges  
  
Òrgan competent  
La Comissió d'Avaluació Ambiental és l'òrgan competent per a emetre l'informe ambiental i territorial estratègic a què es refereix l'article 51.2.b de la Llei 5/2014, de 25 de juliol, de la Generalitat, d'ordenació del territori, urbanisme i paisatge de la Comunitat Valenciana, de conformitat amb el que es disposa en l'article 3.2 del Decret 230/2015, de 4 de desembre, del Consell, pel qual s'aprova el Reglament de l'òrgan ambiental de la Generalitat a l'efecte d'avaluació ambiental estratègica (plans i programes).  
A la vista del que s'ha exposat abans, la Comissió d'Avaluació Ambiental, acorda:  
Emetre un informe ambiental i territorial estratègic favorable en el procediment simplificat d'avaluació ambiental i territorial estratègica de la modificació puntual del PGOU de València -Entorn de l'Alqueria de Serra, per considerar que no té efectes significatius en el medi ambient, amb el compliment de les determinacions que s'inclouen en l'informe esmentat.  
Es notifica als interessats que, contra la present resolució, per no ser un acte definitiu en via administrativa, no és possible interposar cap recurs; la qual cosa no és inconvenient perquè puguen utilitzar-se els mitjans de defensa que en el seu dret estimen pertinents.  
El que li notifique perquè en prenga coneixement i als efectes oportuns.  
El que se certifica amb anterioritat a l'aprovació de l'acta corresponent i a reserva dels termes precisos que es deriven d'aquesta, segons ho autoritza l'article 18.2 de la Llei 40/2015, d'1 d'octubre, de règim jurídic del sector públic.  
  
València, 14 d'abril de 2021.- El secretari de la Comissió d'Avaluació Ambiental: José del Valle Arocas.»  
  
València, 15 de setembre de 2023.- El director general d'Urbanisme, Paisatge i Avaluació Ambiental: Miguel Ángel Ivorra Devesa.